Előterjesztve: a Közoktatási, Közművelődési, Sport

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2019. december 19-ei ülésére**

**Tárgy:** Javaslat a „Budapest Főváros II. Kerület Önkormányzatának Hajós Alfréd Sport Ösztöndíj” alapításáról és adományozásáról szóló …./2019.(……..) új önkormányzati rendelet megalkotására

Készítette ……………………………………dr. Varga Előd Bendegúz

alpolgármester

Egyeztetve: ………………………………….. Fermin Antonio Pineda

gazdasági igazgató

Látta: …………………………………… .dr. Szalai Tibor jegyző

………………………………………… dr. Murai Renáta jegyzői igazgató

*A napirend tárgyalása zárt ülést nem igényel.*

Tisztelt Képviselő - testület!

Budapest Főváros II. Kerületi Önkormányzat Képviselő-testülete 2000-ben a tanulmányi, 2001-ben a felsőoktatási ösztöndíj alapításáról és adományozásáról alkotott rendeletet.

A tanulmányi ösztöndíjat a közoktatási intézmény 5-13. évfolyam nappali tagozatán tanuló

tanulmányi eredménye és a családban az egy főre jutó jövedelem alapján, a felsőoktatási ösztöndíjat pedig a szociális szempontból rászorult felsőoktatási intézményben tanulmányokat megkezdeni kívánó, vagy folytató diák nyerheti el.

Hosszú évek óta, évente 2-300 tanuló polgármesteri dicséretben részesül tanulmányi és sporteredményei alapján. Ezek az eredmények tanulmányi versenyek helyezéseit, a sport területén pedig országos, nemzetközi 1. 2. 3., fővárosi 1. helyezést, továbbá, a II. Kerületi diákolimpia versenyen három különböző sportágban szerzett 1. helyezést jelent.

Jelen előterjesztésünkben a tanulmányi kötelezettségek teljesítése mellett, a kiemelkedő sporttevékenységet nyújtó tanulók elismerése és ösztönzése érdekében teszünk javaslatot sport ösztöndíj alapítására.

**Az ösztöndíj célja**, hogy segítse a kerületben élő azon sportolók felkészülését és versenyeztetését, akik általános és középiskolában nappali tagozaton folytatják tanulmányaikat és valamely olimpiai sportágban kiemelkedő eredményt értek el.

A sport ösztöndíjnak a „Hajós Alfréd Sport Ösztöndíj” elnevezést javasoljuk.

Hajós Alfréd az újkori olimpiai játékok első magyar bajnoka, a sporttevékenysége, a különböző sportágakban elért kimagasló eredményei, építészmérnökként végzett munkája alapján méltán lehet példakép a mai fiatalok előtt.

Hajós Alfrédnak nincs élő leszármazottja. A sport ösztöndíj alapításáról a Hajós Alfréd Társaságot és a Magyar Olimpiai Bizottságot tájékoztatjuk.

Kérem a Tisztelt Képviselő-testületet az előterjesztés megtárgyalására és a rendelet elfogadására.

A rendelet elfogadásához minősített többségű szavazati arány szükséges.

B u d a p e s t, 2019. december 9.

Őrsi Gergely

polgármester

## Budapest Főváros II. Kerületi Önkormányzat Képviselő-testületének

**…/2019.(….)önkormányzati rendelete**

„Budapest Főváros II. Kerület Önkormányzatának Hajós Alfréd Sport Ösztöndíj” alapításáról és adományozásáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, valamint Magyarország Alaptörvénye 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 17. pontjában foglalt feladatkörében eljárva a Hajós Alfréd Sport Ösztöndíj alapításáról és adományozásáról a következőket rendeli el:

**1.§**

Budapest Főváros II. Kerület Önkormányzata (a továbbiakban: Önkormányzat) „Budapest Főváros II. Kerület Önkormányzatának Hajós Alfréd Sport Ösztöndíja” névvel sport ösztöndíjat alapít. A sport ösztöndíj célja, hogy segítse Budapest Főváros II. kerületében életvitelszerűen lakó, azon sportolók felkészülését és versenyeztetését, akik az általános és középiskola nappali tagozaton folytatják tanulmányaikat és valamely olimpiai sportágban kiemelkedő eredményt értek el.

**2.§**

(1) A sport ösztöndíjat pályázati úton lehet elnyerni, melyet az Önkormányzat minden év június 15-ig hirdet meg. A pályázati felhívást meg kell jelentetni a Budai Polgár című önkormányzati lapban, valamint az Önkormányzat honlapján és közösségi oldalán.

(2) A sport ösztöndíj évente legfeljebb tizenkét főnek adományozható. A tizenkét fő az alábbi megoszlásban részesül a sport ösztöndíjból, 10 és 14 év közötti korosztályban 6 fő, 15-19 év közötti korosztályban 6 fő.

(3) A sport ösztöndíj tíz hónapra, az iskolaév időtartamára adományozható, amelynek összege 200 ezer Ft/fő. A megállapított sport ösztöndíj egy összegben kerül átutalásra.

**3.§**

(1) A „Budapest Főváros II. Kerület Önkormányzatának Hajós Alfréd Sport Ösztöndíja” annak a fiatal sportolónak adományozható, aki az alábbi feltételeknek együttesen megfelel:

* legalább 1 éve a kerületben állandó lakóhellyel rendelkezik,
* megelőző évi tanulmányi eredménye legalább 3,51-ös átlagot eléri,
* valamely olimpiai sportágban magyar országos bajnokságon I-VI. helyezést, illetve európai vagy világversenyen I-VI. helyezést ért el,
* tárgyévi minimális életkora 10. betöltött életév, maximális életkora a tárgyévben be nem töltött 20. életév.

(2) Pályázni a rendelet melléklete szerint kitöltött pályázati adatlap benyújtásával lehet.

(3) A pályázathoz csatolni kell

* rövid szakmai önéletrajzot, az eddigi sportolói tevékenység bemutatását,
* az oktatási intézmény vezetőjének javaslatát,
* a bizonyítvány másolatát,
* sportegyesületi tagsági jogviszonyának igazolását, támogató javaslatát,
* az országos szakszövetség igazolását az elért sporteredményről.

(4) A 18 év alatti pályázók esetében a pályázatot a törvényes képviselő nyújthatja be.

(5) A sport ösztöndíj ugyanazon diák részére több egymást követő tanévben is adományozható.

(6) A sport ösztöndíjban részesülő ugyanilyen célra, önkormányzati forrásból támogatást nem igényelhet.

**4.§**

(1) A sport ösztöndíj kiírásáról és a pályázatok elbírálásáról Budapest Főváros II. Kerületi Önkormányzat Képviselő-testületének a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019.(XI.18.) önkormányzati rendeletében meghatározott hatáskörrel rendelkező bizottság (továbbiakban: Bizottság) dönt.

(2) A pályázatok elbírálása sport szakemberek bevonásával történik.

(3) A formailag hibás vagy hiányos pályázatokat a Bizottság érdemi elbírálás nélkül zárja ki a pályázati eljárásból és erről értesíti a pályázót.

**5.§**

(1) Az Önkormányzat a nyertes pályázóval, vagy annak törvényes képviselőjével megállapodást köt.

(2) A sport ösztöndíj folyósítására a megállapodás aláírását követő 15 napon belül kerül sor.

(3) A sport ösztöndíjat – a személyi jövedelemadóról szóló 1995. évi CXVII. törvény 1.sz. melléklet 3.2.6 pont szerint adó nem terheli.

**6.§**

A sport ösztöndíj pénzügyi fedezetét az Önkormányzat az éves költségvetésében biztosítja.

7.§

E rendelet a kihirdetést követő napon lép hatályba.

**Őrsi Gergely dr. Szalai Tibor**

**Polgármester Jegyző**

*Budapest Főváros II. Kerület Önkormányzata .. /2019.(.. ) önkormányzati rendeletének melléklete*

### Budapest Főváros II. Kerület Önkormányzata

Hajós Alfréd Sport Ösztöndíj

**PÁLYÁZATI ADATLAP**

|  |  |  |  |  |  |  |  |
| --- | --- | --- | --- | --- | --- | --- | --- |
| Név: | | | | | | Születési idő:  hely: | Állampolgárság: |
| Születési név: | | | | | | Édesanyja leánykori neve: | |
| Adóazonosító jele: | | | | | | TAJ száma: | |
| Lakcím: |  |  |  |  |  | Telefon: | |
| Levelezési  cím: |  |  |  |  |  | E-mail: | |
| Szülő vagy gondviselő neve:  címe:  Telefon/email | | | | | | Számlavezető bank neve:  Bankszámlaszám: | |
| Oktatási intézmény neve:  címe:  Telefon/email | | | | | | | |
| Sportág megnevezése: | | | | | | | |
| Sportegyesület neve ahol jelenleg sportol:  Címe:  Levelezési címe:  Telefonszáma:  Edzőjének neve:  Elérhetősége: | | | | | | . | |
| Dátum:..................................... | | | | | | Aláírás:......................................................... | |
| Mellékletek:  1.)Rövid szakmai önéletrajz, az eddigi sportolói tevékenység bemutatása  2.) Oktatási intézmény vezetőjének támogató javaslata  3.) Iskolai előmenetel igazolása – bizonyítvány másolat  4.)Sportegyesületi tagsági jogviszony igazolása  5.)Országos Szakszövetségi igazolás az elért eredményekről, támogató javaslat, sportegyesületi támogató javaslat. | | | | | | | |

**ÁLTALÁNOS INDOKOLÁS**

**„Budapest Főváros II. Kerület Önkormányzatának Hajós Alfréd Sport Ösztöndíj” alapításáról és adományozásáról szóló önkormányzati rendelethez**

Budapest Főváros II. Kerület Önkormányzata „Budapest Főváros II. Kerület Önkormányzatának Hajós Alfréd Sport Ösztöndíja” névvel sport ösztöndíjat alapít. A sport ösztöndíj célja, hogy segítse Budapest Főváros II. kerületében életvitelszerűen lakó, azon sportolók felkészülését és versenyeztetését, akik az általános és középiskola nappali tagozaton folytatják tanulmányaikat és valamely olimpiai sportágban kiemelkedő eredményt értek el.

**Részletes indokolás**

2. §-hoz

A sport ösztöndíj elnyeréséről, a pályázat kiírásának időpontjáról, megjelentetésének módjáról rendelkezik.

Meghatározza a sport ösztöndíjban részesíthetők számát, annak összegét.

3.§-hoz

Rendelkezik a sport ösztöndíj pályázatának feltételeiről, a pályázathoz csatolandó mellékletekről.

4 - 5.§-hoz

A sport ösztöndíj pályázatok elbírásának hatásköréről, rendjéről és a folyósítás módjáról rendelkezik.

6.§-hoz

A sport ösztöndíj pénzügyi fedezetéről rendelkezik.

7.§-hoz

Meghatározza a hatályba lépés napját.